Una verdesca és una construcció militar defensiva feta de fusta. Es construïa damunt d'una torre, dalt d'una muralla, sobre un pont, en un giny d'assalt... etc., per a protegir els combatents dels trets dels enemics. Les referències semblen indicar que s'empraven bastons en la seva construcció. Això és: fusta en estat natural, amb branques de secció rodona. Més econòmica i resistent que la fusta escairada en taulons.

Etimologia 
Del baix llatí bretesca, influenciat per l'adjectiu verd. Els termes occitans antics (bertresca, verdesca), francesos antics (bretesche, berteiche, bretesse), italians antics (bertesca, bertescha) provenen igualment del baix llatí.

Història i documents 
Malgrat la raresa i especialització del terme, la documentació sobre verdesca (en les seves variants gràfiques) és prou abundant. Començant per la forma llatina bretesca i seguint amb les versions en les llengües vulgars.

 Abans de 1198. En la fortificació del castell de Dover, en època d'Enric II d'Anglaterra: "Pro una bretesca facienda 3 s." 
 1392. En la seva obra Lo Crestià, Francesc Eiximenis tractava (entre altres temes) d'aspectes bèl·lics, aconsellant sobre armes ofensives i defensives. Una de les fortificacions descrites era la verdesca. El text d'Eiximenis especifica que l'estructura principal d'una verdesca ha de ser de bastons gruixuts i disposats molt junts.

 Crònica de Pere el Cerimoniós.

 Crònica de Ramon Muntaner. "Barbacanes enverdescades".

 1433. L'estol d'Alfons el Magnànim que salpà cap a Sicília, va carregar a Barcelona moltes "artilleries" (molts ginys d'assalt), fabricades segons Melcior Miralles a Catalunya. Dins d'una llarga descripció, el cronista esmenta unes  escales molt altes fortificades a la part superior amb una verdesca cadascuna. És important que la descripció especifiqui "a manera de castell". Això indica que una de les formes de la verdesca imitava un petit castell, construït de fusta.

Referències

Vegeu també 
 Ballesta
 Ballester (unitat militar)
 Brigola
 Cadafal (arquitectura)
 Matacà (arquitectura)
 Torre de setge

Arquitectura militar
Elements del castell